Perussuomalaisten kansanedustaja Juho Eerola käytti yleistä kiinniotto-oikeuttaan ja juoksi kaljavarkaan kiinni. Eerola sai kansalaisrohkeudestaan palkkioksi paketin Juhla Mokkaa.

Perussuomalaisten kansanedustaja Juho Eerola juoksi kaljavarkaan kiinni. ATTE KAJOVA

Kotkassa asuva Eerola kertoo piipahtaneensa perjantaina vähän ennen kello 18 lähikaupassa puolisonsa pyynnöstä. Sisällä kaupassa Eerola huomasi nuorehkon miehen, jolla oli pahat mielessään.

Kahden sixpackin kanssa ulos kaupasta kiirehtinyt mies törmäsi matkalla Eerolaan, joka tajusi homman nimen välittömästi, jätti omat ostoksensa siihen paikkaan ja pinkaisi miehen perään.

- Olen joskus opetellut vähän rugbyä, joten kävi mielessä, että teen sellaisen taklauksen, mutta sitten ajattelin, että parempi juosta vaan perässä niin kauan kuin hän jaksaa. No, ei hän kovin kauan jaksanut ja ikään kuin luovutti, Eerola kertoo.

Eerola arvioi juosseensa miehen perässä 200 metriä.

- Juoksin hänen perässään 25 sekuntia ja siihen aikaan juoksen suunnilleen 200 metriä. Lähdin vähän takamatkalta.

Eerolan mukaan takaa-ajo päättyi rauhallisesti, eikä voimakeinoja tarvinnut käyttää.

- Hän sanoi minulle, että ”vie nämä takaisin sinne kauppaan”.

Kaljat kauppaan, palkkioksi Juhla Mokkaa

Bänditreeneihin matkalla ollut Eerola palautti sixpackit kauppaan ja sai myyjältä palkkioksi paketin Juhla Mokkaa. Eerola kertoo juovansa sitä tai vaihtoehtoisesti Presidenttiä.

- Heräteostoksena ostin vielä sen toisen sixpackin ja vein sen bändikavereilleni, Eerola kertoo.

Eerola osti toisen sixpackeistä ja vei sen janoisille bändikavereilleen. JUHO EEROLAN FACEBOOK

Eerolan mukaan perjantainen oli ensimmäinen kerta, kun hän on käyttänyt yleistä kiinniotto-oikeutta. Viitisen vuotta sitten se oli Eerolan mukaan lähellä, mutta tilanne oli väärinkäsitys.

- Olin toisessa lähikaupassa ja kaveri juoksi hirveällä kiireellä mäyräkoira kainalossa. Silloin myyjäkin kerkesi reagoimaan ja huusi jotain ”ei noin saa”. Itse asetuin ovelle eteen, mutta siinä oli kyse väärinkäsityksestä. Kello oli 20.59 ja kaveri yritti vain ehtiä kassalle yhdeksäksi, Eerola muistelee.

- Se oli väärä hälytys ja muistan pyytäneeni silloin anteeksi tältä kaverilta, kun vähän ärähtelin hänelle, että ”älä yritä”.

Kauppias: ”Asiakas arvioi tilanteen itse”

Kauppias Toni Leinonen vahvistaa perjantaisen tapauksen Iltalehdelle. Leinosen mukaan vastaavia tapauksia on ollut joitakin, mutta ne ovat hänen mukaansa suhteellisen harvinaisia.

Leinosen mukaan asiakkaat tavallisesti ilmoittavat henkilökunnalle myymälävarkaasta, mutta aina silloin tällöin paikalle osuu Eerolan kaltainen hurjapää, joka on valmis toimimaan itsekin.

- Olemme ohjeistaneet henkilökuntaamme, että turvallisuutta ei riskeerata. Asiakas arvioi sen tilanteen tietysti itse, Leinonen sanoo.

Leinosen mukaan kaupan henkilökuntaa on ohjeistettu muistamaan avuliaita asiakkaita. Kahvipaketti oli kuitenkin myyjän oma idea.

- Myyjä on toiminut tässä oman harkintansa mukaan ja olemme häntä siitä kiittäneet. Erittäin hienosti toimittu!

Poliisin mukaan rikoksentekijän kiinniottaminen kuuluu ensisijaisesti poliisille, mutta yksityinen kansalainen voi ottaa rikoksentekijän kiinni yleisen kiinniotto-oikeuden perusteella. Kuvituskuva. PASI LIESIMAA

Poliisi: Rikoksentekijän saa ottaa kiinni

Rikoksentekijän kiinniottaminen kuuluu ensisijaisesti poliisille, mutta jos poliisia ei rikoksen tapahtuessa saada välittömästi paikalle, voi yksityinen kansalainen ottaa rikoksentekijän kiinni pakkokeinolaissa säädetyn yleisen kiinniotto-oikeuden perusteella.

- Lain mukaan jokainen saa ottaa kiinni verekseltä tai pakenemasta tavatun rikoksesta epäillyn, jos rikoksesta saattaa seurata vankeutta tai rikos on lievä pahoinpitely, näpistys, lievä kavallus, lievä luvaton käyttö, lievä moottorikulkuneuvon käyttövarkaus, lievä vahingonteko tai lievä petos, poliisin verkkosivuilla sanotaan.

Poliisin mukaan jokainen saa ottaa kiinni myös sellaisen henkilön, joka viranomaisen antaman etsintäkuulutuksen mukaan on pidätettävä tai vangittava. Kiinni otettu henkilö on viipymättä luovutettava poliisille.

- Jos kiinniotettava yleisen kiinniotto-oikeuden käyttämisen yhteydessä tekee vastarintaa tai pakenee, kiinniottaja saa käyttää sellaisia kiinniottamisen toimittamiseksi välttämättömiä voimakeinoja, joita voidaan pitää kokonaisuutena arvostellen puolustettavina, kun otetaan huomioon rikoksen laatu, kiinniotettavan käyttäytyminen ja tilanne muutenkin.

Käytännössä kyse on terveen maalaisjärjen käytöstä.

- Toisen henkeä tai terveyttä vaarantava hyökkäys voidaan pysäyttää siis kovemmin ottein kuin pelkkään omaisuuteen kohdistuvat, kuitenkin aina lievintä mahdollista keinoa käyttäen.

Video: Juho Eerola on mukana erikoisessa bändissä.